Jau hai preschentà a tai vita e mort, per che ti tschernias 
la vita. (Deuteronomium 30, 19-20)

Dad Enrica Compagnoni-Monzio

La vita da l'uman è sco in tschertgel: tras disfortuna, dolurs, accidents po el dar dapart. Ma l'amur, l'amicizia, la cretta e la voluntad gidan a tatgar ensemen danovamain las parts ruttas. E mintgatant tanscha in mument, in sulet mumentin da fortuna intensiva - ed il tschertgel magic da la vita sa serra danovamain - e l'olma è calma e cuntenta.

Davant nus s'avra la stretga Val Bregaglia da mo 26 km lunghezza, protegida da dretg e da sanester da la gigantica grippa da granit; la "sava al paradis" l'aveva il pictur Segantini numnada.
Qua s'enclinan las muntognas lunsch giuaden e traguttan cun lur tieus e lareschs il stgars guaud da feglia. Ellas s'avanzan enfin al fund da la stretga val percurrida da la Maira e penetreschan en las parts abitadas da l'uman. Qua, al pe dal Piz Grand e dal Piz Duan, giascha la pitschna vischnanca da Stampa. Tar quella tutga era Coltura - be paucas chasas, intginas stallas, ina via stretga e stipa... e la chasa da Mario Negrini, nova, netta, da colur cotschna brina.
Mario Negrini, tetraplegicher sco quai ch'el sa preschenta sez, "impedi corporalmain, ma betg spiertalmain", ans beneventa davant sia chasa. EI è in um grond e ferm ch'emplenescha cumplettamain sia sutga cun rodas. Spatlas ladas, ina ferma tatona, barba naira e chavels nairs, gronds egls stgirs e profunds. Davos el, en il grisch dal di pluvius, la culissa impressiunanta dal Piz Cengalo, Piz Badile, Punta di Sant'Anna ed anc auters pizs da traiamilli.
Nagin alpinist na dastga betg sa numnar alpinist avant ch'el s'ha mesirà cun quests pizs. La statura imposanta da Mario en la sutga cun rodas davantvart è la "Montagna" maiestusa davosvart ma fan vegnir endament ils pleds: "Sfratgà è il pugn che trembla da la gritta, circumdà da glatsch, be glatsch..." e lura andetgamain ina pugnada directamain en il magun... in sentiment che vegn a restar ditg en mai.
"Bainvegni, avais gì in bel viadi? Èsi stà grev d'ans chattar?". Mario è in uman curtaschaivel ed avert, e gia cun entrar en chasa è tut embarass svanì! EI ans maina immediat en la cuschina spaziusa ed ans preschenta sia dunna Daniela, ina dunna giuvna e fina cun egls e chavels nairs ed ina fatscha rienta e charina. Ella ha gia cumenzà a cuschinar.
"I dat cunigl. Sche Vus stais a gentar fatsch jau pulenta latiers." Qua s'exprima l'ospitalitad cordiala tradiziunala dals Bregagliots che stiman talmain quels turists ch'han la fortuna da cuntanscher "la sava dal paradis" .
Mario sa mova svelt tras la gronda cuschina ed ans declera: "Nus avain construì nossa chasa suenter l'accident ed avain guardà d'avair locals vasts. Jau na vuless avair memia blers obstachels en via. Sulettamain las stgaffas suten en cuschina avain nus laschà sin l'autezza normala. Quai nun emporta sche jau na cuntansch quellas: Daniela cuschina adina. Vegni, nus giain en "stüa"!
Cun ils mauns mova el sia sutga cun rodas ed ans dirigia en la stiva chauda, endrizzada en il tipic stil engiadinais: bler lain, mobiglias cleras da tieu, ina maisa cun ina bibla sisur, ina bella pigna da maiolica. Da las grondas fanestras pudain nus admirar la cuntrada: ils pizs, ils guauds da guglias, las pastgiras, il chastè Castelmur cun ses archiv istoric e natiralmain las muntognas!
"Quai è mes reginam durant ils mais d'enviern cura che jau na poss ma mover en la naiv sco quai che jau vuless. E qua ma retir jau er mintgatant per star sulet. Jau insist che mia dunna e mia feglia giajan cun skis e rest qua: jau reflectesch, lasch reviver regurdanzas, taidlel musica e meditesch davart mia vita. L'uman dovra er la quietezza per pudair sa retrair en ses intern il pli zuppà e sa reconciliar cun sia vita."
Dentant e Daniela vegnida cun turta e café. E durant ch'ordadora sa metta ina leva plievgia sco in vel sur fanestras e fluras, cumenzan ils dus consorts a raquintar lur istorgia.

Mario è naschì ils 15.1.1956 a Borgonovo en Bregaglia, en ina famiglia cun blers uffants. Il bab è oriund da Braggio en la Val Calanca. EI mora cura che Mario è anc pitschen. Cun blers sacrifizis tira la mamma si ses 9 uffants e tegna adina ensemen la famiglia. Anc oz han las famiglias stretgs contacts ina cun l'autra. Las scolas obligatoricas frequenta Mario en la vallada. EI passenta sia giuventetgna en la Bregaglia, en questa bellezza vallada magica, nua che la natira è ina part da l'esser uman, nua che l'aria savura da guaud e las stagiuns decidan il ritmus da la vita.
La primavaira cura che la naiv lieua e sa retira adina pli ensi vers ils pizs, descendan ils vadels-tschierv ed ils ansiels-chamutsch en la val per pascular l'emprim pastg fin. Uschia vegnan els en contact cun ils umans ch'als admiran fascinads.
La stad na paran las lavurs sin ils champs ed ils prads da mai prender fin: far fain, guardar dals animals sin las pastgiras, far ora laina e l'emplunar, cultivar ils pitschens ierts da legums, e lura far turas en las muntognas - ascender adina pli ad aut per palpar l'infinit.
L'atun arriva e tut che discurra da la chatscha. Dals plauns sa auza l'emprima brentina, en l'aria l'eco da las schluppettadas, la selvaschina sajettada vegn exponida sco loschas trofeas da chatscha. E la saira en l'ustaria enturn il chamin, in magiel vin en maun, vegn raquintà senza fin... istorgias fascinantas, misteriusas, fantasticas. E la finala vegn l'enviern cun sias sairas lungas, cura ch'ins stat da cumpagnia en stiva chauda e fa musica cun amis e fragliuns. Ins lascha repassar las stagiuns, fa plans per l'avegnir.
Era Mario ha talent da far musica e cumenza gia baud a dar sin il tamburin. La musica, il tir e la chatscha èn las trais passiuns ch'al vegnan ad accumpagnar tras l'entira vita e ch'al han gidà a chattar puspè sasez cura che tut pareva pers.
Suenter la scola obligatorica banduna el il vitg natal e cumenza in emprendissadi da mazler a San Murezzan. L'october 1979 marida el Daniela - era ella vegn da Stampa en la Bregaglia - ed els sa chasan a San Murezzan. "Nus eran anc giuvens", sa regorda Daniela, "e talmain intgantads da la vita". Daniela vegn en speranza e la vita dal giuven pèr para da sa sviluppar en ina direcziun ventiraivla ed accumplida.

Ma lura arriva ils 14 da fanadur 1981. Cura che Mario va vers mezdi cun velo sin la nova via da Champfèr vegn el tutgà dal destin: in camiun, cun in manischunz pli vegl che sesa gia bler memia bleras uras senza pausa davos ses guvernagl, survesa il velo e Mario vegn sut las rodas. "In sulet mumentin... in culp terribel sin il chau e lura il sgarschaivel sentiment da stenscher... Jau na sentiva naginas autras dolurs fermas, ma jau na pudeva respirar. Da quai ch'è suandà na ma regord jau betg endretg. Jau giascheva per terra ed udiva da lunsch ils commentaris da la glieud, e suenter ina pezza... ina fitg lunga pezza, hai jau udì la vusch da mes frar che ma scheva: "Na fa nagins quitads, l'ambulanza vegn immediat, nus giain cun tai en ospital. Prest vai meglier cun tai." En l'ambulanza fixeschan ils collavuraturs dal servetsch da salvament da Samedan il culiez dal blessa cun in culier.
"Jau aveva l'impressiun ch'i giaja gia meglier cun mai, cun il culier avev'jau main fadia da fladar. Jau sun ì in per gia en svaniment e sun danovamain ma dasdà; jau na saveva betg tge ch'era succedì, ma jau aveva l'impressiun ch'i saja insatge nausch." En il ospital a Samedan han ins prest realisà che la ferida era seriusa. Ins s'occupa da las blessuras las pli urgentas: tracta il grond sgriffel al chau, allontanescha in fis da velo che s'aveva fitgà en il bratsch sanester tras la collisiun, dischinfectescha diversas blessuras e smatgadas. La Rega vegn alarmada per il transport en il ospital chantunal da Basilea.
Malgrà tuttas fadias na pon ins cuntanscher Daniela avant ch'il helicopter parta per Basilea. Duas uras èn passadas dapi l'accident. Mario perdeva adina puspè la schientscha. Tranter las duas persunas a bord vesa el mintgatant or da fanestra a passar speravi ils guauds, las tschimas cuvertas da naiv... "Adia", sa leva in suspir da ses cor, "tgi sa, sche jau return puspè, tgi sa, sche jau as ves danovamain". “Jau n'aveva anc betg realisà tge ch'era succedì cun mai. Ma en mes intern avev'jau il sentiment da murir; jau era segir che nagut na returnia puspè en ses plaz, che nagut vegnia ad esser sco avant. Jau ma chattava sin ina via che 
manava vers il vid, da quai er'jau conscient. Jau hai prendì cumià da mes conturn e da tut quai che jau n'aveva mai m'imaginà da stuair bandunar."
En il ospital chantunal da Basilea vegn el opera. Bleras uras giascha el sin la maisa d'operaziun. EI sez na sa anc betg ch'ins stabilisescha sia spina dorsala. Tras l'accident ha el rut il tschintgavel e sisavel spinal dal culiez. Immediat suenter l'operaziun vegn el transportà en il Center svizzer dals paraplegichers a Basilea.
“Jau ma regord ch'il medi era sa tschentà sper mes letg, tegnend mes maun e declerond tge ch'era propi succedì cun mai. Ma era co ch'els veglian ma gidar a manar ina nova vita, in'autra vita, ma tuttina ina vita degna da vegnir vivida. Quasi a partir da quest mument na ma regord jau da nagut pli, tge che succediva enturn mai, tge che vegniva fatg cun mes corp... jau sai mo ch'i deva muments da desperaziun cumplaina, cura che jau ma retirava cumplettamain en mamez. Na, quai n'era betg pussaivel ch'ina tala chaussa era succedida gist a mai! Paralisà per adina, impedì en la sutga cun rodas. Las pradas, ils guauds, il tir, la chatscha, la musica, Daniela... l'uffant ch'ella spetgava... tut pers! Oh Dieu, i fiss meglier d'esser mort!"

Mario tascha... si'egliada profunda ed expressiva sa perda en las regurdanzas dolurusas. Quai è stà avant 16 onns, ma ils patratgs da lezza gia èn anc clers e precis.
En il fratemp avev'ins era cuntanschì Daniela. Qua steva ella, ina dunna giuvna che spetgava ses emprim uffant, cun in um desperà ed impedì en ospital. "Jau na pudeva betg crair che quai saja capità gist ad el. Jau pensava ch'els s'hajan trumpads, ch'el vegnia prest puspè a muventar la bratscha, ils mauns, las chommas e che nus vegnian a rir lasura. Era ils medis en mo umans e pon sbagliar... en il cas da Mario è quai franc uschia. I na pudeva betg esser auter!"
Entant croda Mario en ina sort d'apatia envers il conturn ed envers Daniela. En ses intern è mo anc la depressiun, la desperaziun. Ed en il stgir da la pitschna chombra ch'el parta cun auters sventirads, cura che las glischs èn stizzadas, al vegnan era las larmas; larmas ch'èn per ils ins in levgiament e per ils auters in cumià dal mund. “Igl era sco sch’ins entrass en la glisch e sortiss danovamain. Vegnir a la surfatscha e puspè sfunsar. Jau n’aveva nagin interess per quai che succediva enturn mai. Jau era ma retratg dal tuttafatg en mes intern. Mintgatant èsi pli difficil da viver che da murir. La sien ma sfundrava en l’emblidanza miaivla, ma cura che jau ma dasdava eri anc pli dir: jau era sulet cun mes impediment, era sche Daniela, mes amis, fragliuns, tgirunzas e tgirunzs sa devan fadia cun mai per ma carmalar enavos en la vita. La vusch en mes intern scheva però: renunzia, ti stos renunziar: Tge pos mussar a tes uffant? Tge pos anc dar a Daniela? Vegn ella a star cun tai? Ti es in impedì...ta distatga, prenda distanza...ti na valas pli nagut! Mintgatant però ma scheva ina vusch interna, sche ti tschertgas, chattas ti forsa tuttina anc ina vita! Probablamain in’autra, ma tgi di che quella na saja betg era degna da vegnir vivida. Igl era sco sch’i dess duas persunas en mai, ina che ma fascheva curaschi da viver, da betg smetter, da crair e sperar; in’autra però che ma segirava che tut, propi tut saja pers.
Entant m’avev’jau distanzià da Daniela. Jau ma preparava da renunziar ad ella. Ella na vegn franc betg a star cun mai, cun in impedì. Pertge duess ella?
Daniela da sia vart prova d’includer ses consort en la nova vita che crescha en ses bist, in fritg da lur amur. Mario na vegn betg a pudair far auter ch’amar quest uffant. Perquai discurra ella cun el da tut quai che capita cun ella e decida da parturir en ospital a Basilea. Uschia po Mario esser preschent e surpigliar da l’entschatta sia rolla da bab.
Las tgirunzas dal Center svizzer da paraplegichers e dr. Zäch motiveschan el, al fan curaschi ed al accumpognan schizunt cura ch’el va a cumprar in regal per Daniela per il di da parturida: rintgas, in anè ed ina chadaina dad aur!
A Mario para sia vita però invana, sco ina mort prematura. La mort avess el acceptà, quai ch’al fa fadia è la vita. I capita durant ina da questas notgs plain dolurs cura ch’el sa dumonda tge che sia vita valia insumma anc, cura che las larmas culan giu per la fatscha e che si’olma vegn stgarpada dapart. Lura ha el l’impressiun ch’i saja anc in auter esser nunvesaivel cun el e ses cumpogns en chombra, insatgi che chatta ina resposta sin tut las dumondas schend: “Ma quai tut pensas ti be! Daco na duessas ti betg anc cumenzar ina gia a viver! Tgi t’ha ditg che ti na possias far nagut, che ti na possias betg gidar tia dunna ed il 
pitschen uffant che vegn prest a nascher!” E mintga resposta desperada: “Jau stoss renunziar – renunziar stoss jau”, refusescha l’appariziun ed al intimescha da tegnair la dira. Igl è ina lunga e dolurusa notg. La damaun è Mario però in auter. El n’ha nagut pli da perder, el vegn a pruvar cun tutta forza da reacquistar sia independenza tant sco pussaivel.
Entant nascha Nadia: trais mais èn passads dapi l’accident! Igl è memia baud per sa legrar, ma insatge en ses intern cumenza a sa schluccar, malgrà ch’el zuppenta quai per spir turpetg, er visavi Daniela. El è anc talmain sposs da la gnerva, embruglià e retratg. Il plaschair ch’el resenta cun guardar sin quest pitschen esser penetrescha plaun a plaun en il profund da si’olma. Che ses uffant è ina figlia al quietescha: ella na vegn mai a ma dumandar dad ir cun ella a chatscha, da mussar ad ella da sajettar, da far ora laina. Forsa ch’era Daniela è cuntenta cun ina figlia e resta cun el!
Cun nova forza cumenza Mario a sa participar activamain a la reabilitaziun. El fa tut quai ch’ins al di en il center, taidla sin ils cussegls da dr. Zäch e lavura e lavura. Plaun a plaun daventan las spatlas e la bratscha puspè pli fermas, e quai che la paralisa na lubescha, cumpensescha el cun trics ch’ins al mussa.
Finalmain vesa Daniela che ses um revegn. Era per ella n’èsi betg lev – uschè giuvna, cun ina figlia gist naschida e ses um en questa situaziun. Ma ses caracter bregagliot, solid e ferm sco granit da sias muntognas, na lascha succumber. I passan 9 mais e finalmain vegn Mario relaschà. EI returna en lur chasa a San Murezzan che posseda bain in ascensur, ma che n'è franc betg adattada per la sutga cun rodas.

Il di ch'el returna a chasa en la sutga cun rodas passan a Mario milli patratgs tras il chau. Ma Daniela n'al lascha nagin temp da far chalenders: strusch a chasa, metta ella la pitschna Nadia ed il gutter en ses bratsch. "Qua tegna, da il latg a tia figlia e faschai conuschientscha in cun l'auter!" "Internamain tremblava jau", di Daniela oz, "Nadia na steva cun nagin auter che cun mai. Cura ch'insatgi pruvava da la prender en bratsch cumenzava ella a cridar."
La pitschna Nadia però para da chapir che quest um barbus, smagrì e malsagidaivel è ses bab. Ella avra ses gronds egls ed al contempla ditg - ed alura surri ella... e cumenza a trair vi da la buttiglia ch'el tegna cun fadia en maun. Quai è l'eveniment da success che Mario dovra uschè urgentamain. Ussa è el era pront da sa scuntrar cun amis ed enconuschents.
"Els na m'han mai laschà sulet, els èn stads buns cun mai, els m'han er visità a Basilea. Be in ami, forsa mes meglier, n'ha betg chattà il curaschi da vegnir. Jau sun ì tar el; jau sun “rudlà” vers el cun mia sutga cun rodas, hai guardà sin el e ditg: “Nagut è sa midà. Nus essan anc adina ils medems sco pli baud. Ve che jau possia t'embratschar, mes ami”. Ed en bratsch in a l'auter avain nus sentì tut la desperaziun, ma era nossa ferma amicizia. "
En l'abitaziun a San Murezzan na glischa dentant betg mintga di il sulegl. "Far bogn era ina vaira aventura," di Daniela, "ma nus eran giuvens ed in pau da levsenn. Ir en il bogn era relativamain lev, sortir bletsch però in'aventura! Nus faschevan quai sco ils alpinists", raquinta Mario vinavant, "in sientamauns rudlà ensemen serviva sco suga da tracziun, quai duvrava però nunditg bler forza."
Il giuven per vuless returnar en la Bregaglia, e l'onn 1984 construeschan els lur chasa a Coltura (Stampa) sin in sulom che tutga a Daniela. Igl èn grevs temps per la giuvna dunna: sia mamma ch'è stada per ella in tal sustegn en quels sgarschaivels muments vegn malsauna e mora. Ella n'ha gnanc pli la chaschun da vesair la chasa nova. 
Enavos en la Bregaglia en lur conturn ed en lur muntognas, ves'ins il per spassegiond cuntinuadamain da via si e giu a la tschertga d'in nov equiliber. Tar Mario midan adina puspè fasas plain speranza cun temps da profunda tristezza.

In di cumpara giudim la via in vegl bus da posta transfurmà. Igl èn intgins amis ch'han emprendì a conuscher Mario a Basilea e ch'al fan uss ina visita. Els han decidì da purtar il tetraplegicher en ses lieu preferì durant la chatscha, e nagin als po impedir da far quai. Mario na vul betg, el è confus, ha tema. Ma ils amis na laschan valair naginas verclas. Els lian la sutga cun rodas ferm cun sugas e la tiran siador sin il spitg. Igl è in strapatsch nunditg. Ma il mument cura che Mario arriva al lieu per el uschè char, al recumpensescha per tut. L'um paralisà guarda enturn, commovì, surprendì. L'aria fina da las muntognas al picla en il nas, 
ses egls glischan cuntents, ses cor s'avra. Ma per esser ventiraivel al manca anc insatge, gnanc el sa tge che quai è.
Encuraschads da la prova dals amis da Basilea, van ils frars ed amis cun Mario al tir federal. Arrivads al lieu da tir, auzan els Mario or da la sutga cun rodas ed al tschentan per terra. Cun simplas tschintas lian els la buis vi da ses mauns ed al laschan per ch'el possia puspè ina gia pruvar da sajettar. Igl è in sforz enorm. Mario è malsegir. Ma ina vusch interna al di: tge has da perder? EI visescha la noda, e cunquai ch'el na po muventar ils mauns, sajetta el cun trair enavos la spatla... e grategia amez il nair! Mario gudogna in'emprima medaglia sco "impedi". I suondan anc bleras, ma questa è l'emprima e cun quella gudogna el danovamain la confidenza en sasez.
A chasa al intimescha Daniela constantamain: ses Mario na dastga betg vegnir dal tuttafatg dependent dad ella. Ella savila, sch'el na sa dat fadia da far progress. Mario cumenza ad auzar in pau la bratscha e survegn adina in zic dapli confidenza en sasez.
Cura che l'atun arriva decidan ils frars ed amis che Mario duaja ir cun els a chatscha. Ses senn per la chatscha e ses egls na dastgan betg degenerar. Encuraschà da Daniela e malsegir co sa stalegiar, tschertga Mario nunstanclentaivlamain la meglra metoda per liar la buis vi dals mauns e perfecziunescha la tecnica da sajettar cun trair enavos la spatla. Igl è bel da puspè ir a chatscha cun ils amis, da giudair cun els ils dis plain legria, da sa legrar da la preda. Insatge manca tuttina anc... Ina dissonanza è adina d'udir en l'armonia da la musica.

In di cura ch'els arrivan en il revier da chatscha al lascha ses frar per in amen sulet, va enavos per las bavrondas ch'el ha deponì in pau pli a bass per pudair stuschar meglier la sutga cun rodas electrica.
Mario sesa quiet en sia sutga cun rodas a l'ur dal guaud. Sia buis è gia fermada vi dal maun e giascha immovibla sin sia spatla. EI spetga il return da ses frar. Tuttenina ha el il sentiment ch'insatgi al observia e taxeschia, sco sch'il destin al vuless danovamain metter sin la prova. Andetgamain, sco en in siemi, senta el intuitivamain, anc avant ch'el po vesair, il tschierv maiestus, e lur egls s'inscuntran. Sco en in cult antic, cura che l'uman gudogna nova forza e vigur cun sacrifitgar ina unfrenda sin l'altar dals Dieus, chapescha Mario che quest tschierv stat là per el, per restituir ad el ina part da quai ch'el ha pers, per al reconciliar cun il mund.
Il tschierv na fui, el guarda sin el ed al para da dir: "Curaschi, jau sun vegnì aposta per tai! Dapi mais spetg jau sin tai! Jau hai spetgà che tia desperaziun ta mainia a la victoria en tes cumbat. Oz s'accumplescha mes e tes destin!"
Mario calculescha la distanza, auza la buis, visescha ...e tira! Il frar curra natiers spaventà: "Tge è capità? Tgi ha sajettà?"
"Va", di Mario, "tschertga a l'ur dal guaud... jau hai schluppettà in tschierv." Ed il frar s'allontanescha cun dubi e chatta in bellezza animal, tutgà da Mario amez il cor. EI runa l'animal vers la sutga cun rodas ed al metta a Mario davant ils pes per far ina fotografia... Mario na surri gnanc, el è memia commovì. Ses intern è in’unda da sentiments ed emoziuns. Qua sa serra il tschertgel magic, ussa na manca pli nagut, el ha danovamain chattà sasez. Las empermischuns da l'appariziun quella notg en il Center a Basilea èn tuttas idas en vigur. Plaunsieu resenta el la forza dal tschierv en ses intern ed el sa ch'el è returnà en la vita.
"Jau sai, igl è difficil d'explitgar quest mument. Intgins vegnan a dir che jau haja sulettamain la chatscha en il chau, ma quai nun è uschia. Il tschierv era en quel mument ed en questa situaziun in segn da Dieu, in mument irrevocabel, la culminaziun da tut mias stentas per superar la sventira. En quest mument savev'jau che jau vegnia a dar dumogn a mia vita. Franc in'autra vita, ma tuttina ina vita! Jau aveva finalmain fatg pasch.

A partir da quel di ha Mario puspè chattà la fidanza d'acceptar ses destin. "Blers pensan ch'esser invalid saja cumadaivel: ins sesa tutta di en la sutga cun rodas, na lavura nagut e fa tge ch'ins vul. Ma quai nun è uschia. Mintga di è in cumbat cun sasez per acceptar quai ch'è succedì. I dat savens sgarschaivels muments nua che tut brischa, sco sche las chommas e la membra vegnissan sfunsadas en ieli chaud. Plinavant patesch jau da spasmas, hai problems cun la vaschia, ed era il seser cuntinuadamain chaschuna difficultads. Uschè spert che la cassa da malsauns dat il consentiment, stoss jau laschar far en il Center svizzer dals 
paraplegichers a Nottwil duas pitschnas operaziuns per restabilir la funcziun da la vaschia e da la beglia. Plinavant perd jau plaunsieu l'odurat: quai vegn dal ferm culp sin il chau. Alura vegn jau pli vegl ed ils amis cun mai. Perquai hai jau desistì da dar sin il tamburin e da participar a la Festa federala da tir. Sco recumpensa m'ha in ami gidà a cumprar in computer. Jau hai emprendì da duvrar quel, uschia ch'jau poss far pitschnas lavurs per el e qua tras far bun in pau da tut l'agid ch'el presta per mai dapi onns: el mazza mintgatant per mai ina nursa, in cot u in cunigl e prepara la charn. Jau na gudogn nagut cun il computer, ma jau hai l'impressiun d'esser quit; jau na ma sent betg pli obligà vers el." Cun far questas remartgas ans maina el en il plaun sut, nua ch'el ha endrizzà ses pitschen biro. Cun agid d'in muntastgalas pitschen e quiet cun ina plattafurma po el sa mover sulet en ils differents plauns. Il biro è vast, ma spartanic. Vi da las paraids pendan tut las medaglias da tir, la fotografia da ses bab e dal frar mort cun strusch 18 onns, in regal da cudeschs. "Qua e mes lavuratori, per levgiar in pau la lavur a Daniela." Mario sa mova inschignusamain en sia sutga cun rodas ed ans mussa ses reginam.
"Jau hai adina inscuntrà glieud generusa ch'è stada pronta da ma gidar. Avant l'accident aveva jau mia cretta e gieva en la pravenda evangelic-refurmada. La disgrazia m'ha allontanà da Dieu. Il plevon m'è alura stà in grond sustegn per gidar a chattar la dretga via. Ussa sun jau returnà a la cretta, jau chat confiert cun leger mintga di en la bibla; jau chapesch uss quai ch'jau na pudeva chapir sco um giuven. Jau sun impedì corporalmain, ma en mes chau sun jau ferm sco in grip! Jau hai anc da dar tant a Daniela ed a Nadia! Sche jau hai mintgatant il basegn d'esser quiet e tadlar en mia olma, sa Daniela che quai n'è nagina refusa da la vita, mabain be in mument da ponderaziun. A mintgin è dà ses destin: mes è stà quest. Nagin n'al ha pudì midar."